Kote yon Avyon Pasaje Malezyen Pase ? Kesyon an Rete Poze depi 6 Jou.
Plizyè peyi mete ansanm pou leve mistè ki kontinye peze sou yon avyon pasaje peyi Malezi ki disparèt depi samdi ak 239 moun abò l.
Espesyalis malezyen ak vyetnamyen fè konnen yo pa jwenn okenn siyn ki ta fè wè yon avyon pasaje peyi Malezi ki disparèt depi samdi, ta twouve l nan yon zòn kote imaj satelit peyi Lachin filme e montre kèk debri kap flote nan lanmè a. Vrèmanvre, yon satelit chinwa te pran imaj sa yo dimanch 9 mas pase a, swa yon jou aprè avyon an --yon boeing 777-- te disparèt. Imaj yo kouvri yon sipèfisi ki sòti depi kote aparèy la te dekole a nan Malezi rive jous nan peyi Lachin. Boeing nan tap transpòte yon gwo kantite sitwayen chinwa. Premye minis Lachin nan, Li Keqiang --ki tap abòde dosye a nan lang Mandarin jedi-- fè konnen tout pati konsène yo dwe travay ansanm pou yo jwenn kote avyon an twouve l la. Misye Li di : « Nap fè tout sa n kapab pou n idantifye zòn kote nou sispèk imaj yo lokalize avyon an. Se yon gwo kokenn operasyon entènasyonal kap fèt a grand echèl avèk patisipasyon anpil peyi. Gouvènman chinwa a mande patnè kap patisipe yo pou yo amelyore kowòdinasyon an, mennen ankèt sou koz disparisyon avyon an, travay pou lokalize aparèy la, epi jere kòmsadwa tout kesyon konsènan sitiyasyon sa a. » Anviwon 40 avyon ak bato ki sòti nan 12 peyi a ap patisipe nan rechèch kap fèt sou yon sipèfisi ki depase 130 mil kilomèt kare, sou lanmè adwat e agoch Malezi, kote avyon an te sòti a. Aparèy la te gen abò li 239 moun (pasaje ak manm ekipaj). Nan moman trajedi a rive sou 6èm jounen li, kè-sote kèk paran pasaje yo pa sispann ogmante, sitou paske yo pa gen enfòmasyon sou sa k rive avyon an. K.S. Narendran se yon sitwayen endyen e se mari youn nan pasaje yo. Misye Narendran deklare: « Jan bagay yo ye la a, ou gen enpresyon gen plis bagay nan afè sa a pase sa yo di nou. Wap poze tèt ou kesyon pou w mande enterè kimoun yap defann? Enterè kimoun yap pwoteje lè yo kite nou pandan si lontan san okenn enfòmasyon ? Sa kap pase la a pa nòmal ditou; e mwen kapab di yap jere sitiyasyon an kòmsi sete yon komedi. » Responsab yo nan konpayi Malaysia Airlines fè konnen yo pat resevwa okenn mesaj ki ta fè kwè aparèy la tap konfwonte yon difikilte kèlkonk; daprè yo, kominikasyon yo ak pilòt yo te dewoule kòmsadwa. Anfen, otorite malezyen yo demanti nouvèl ki di komkwa avyon an te kontinye vwayaje pandan plizyè èdtan aprè dènye kontak li ak rada-yo ; daprè yo, satelit chinwa yo pa montre okenn debri ki ta sòti nan aparèy la. Minis transpò piblik malezyen an, Hishamoudinn Hussein --ki tap pale ak laprès jedi 13 mas la-- di otorite yo deja mande konpayi amerikèn ki fabrike avyon Boeing yo, ak konpayi britanik ki fè motè ki sèvi nan avyon sa yo (an palan de Rolls Royce) detay sounouvèl ki di avyon an te kapab kontinye vwayaje sou yon distans 4 mil kilomèt pandan plizyè èdtan aprè li te disparèt sou rada yo.